Skibene LOA fra Aalborg og Skonnerten Jylland fra Thisted fik kongeligt besøg til The Tall Ships Races i Sunderland.

Onsdag eftermiddag besøgte den britiske Prinsesse Anne de to skibe. Prinsesse Anne er datter af Dronning Elizabeth d.2. og Prins Philip og søster til Prins Charles. Derudover er hun formand for den britiske organisation for sejlads, Royal Yachting Organisation. LOA Aalborg fortæller i en pressemeddelelse, at Prinsesse Anne fik en rundvisning på skibet og en snak med besætningsmedlemmerne. LOA Aalborg sejler især med unge mennesker, og alle pladser på skibet er for tiden besat. Udover rundvisningen fik prinsessen også forskellige gaver, blandt andet bogen "A Native's Guide to Aalborg". LOA Aalborg og Skonnerten Jylland deltager i The Tall Ships Races i Sunderland indtil den 14. juli. Herefter går den første kapsejlads i gang, hvor skibene skal sejle fra Sunderland til Esbjerg.